Semmelweis Egyetem
[bookmark: _Toc0]Semmelweis Podcast: „Nem elég, ha megérjük az időskort, az egészségi állapot a lényeges”
A hazai lakosság nagy része nem jár, vagy már későn fordul orvoshoz, pedig a krónikus betegségek hosszú évek alatt alakulnak ki, így sok esetben meg lehetne akadályozni őket. A Semmelweis Podcast második adásában dr. Torzsa Péter, a Semmelweis Egyetem Családorvosi Tanszékének vezetője a megelőzés, a szűrővizsgálatokon való részvétel és ezáltal az egészségben eltöltött életévek növelésének fontosságára hívja fel a figyelmet.
„Jelenleg a kardiovaszkuláris mutatóink nem jók, nem járunk vagy túl későn megyünk orvoshoz. Miért visz el valakit a mentő infarktussal? Hiszen az nem ott és akkor alakul ki, előtte már éveken-évtizedeken át magas volt a vérnyomása, a koleszterinszintje, stresszelt, kialvatlan volt, ám ezeket meg tudjuk előzni. Vagy ha időben felismerünk például egy vérző polipot, akkor abból nem alakul ki a vastagbéldaganat” – figyelmeztet dr. Torzsa Péter egyetemi tanár a Semmelweis Podcastban. A professzor hozzáteszi, hogy az életkorokhoz tartozó protokollok alapján a háziorvosok segíteni tudják a pácienseket abban, hogy mikor, milyen szűrővizsgálaton érdemes részt venni.
„Nem elég, hogy megérjük az időskort, az a lényeges, hogy milyen egészségi állapotban” – mondja dr. Torzsa Péter, és ebből a szempontból kiemeli az elhízás szerepét. Ha ugyanis valaki nem túlsúlyos, akkor 80 százalék az esélye, hogy megéri a 70. életévét, míg például harmadfokú elhízás (40 feletti BMI) estén ez már csak 50 százalék.
A Bombera Kriszta által vezetett beszélgetésben elhangzik, hogy a háziorvos az egészséges és a jó minőségű élet alapvető kulcsszereplője lehet, ha mi is partnerek vagyunk ebben. A modern háziorvoslásban az orvos egyenrangúnak tekinti a beteget, fontos, hogy ő is aktív részese legyen például az életmódváltásnak, hiszen nélküle nem lehet sikereket elérni.
Dr. Torzsa Péter a podcastban beszél egyebek mellett a családorvosok kapuőri szerepéről és a többgenerációs gyógyítás szépségről is, ami például az anamnézis felvételét és a gyógyítást is könnyebbé teszi, mert lehetnek olyan betegségek, amelyek csak a második generációban öröklődnek.
A Semmelweis Podcast hiteles szakemberekkel az egészség és tudomány témakörében havonta jelentkezik új epizóddal az egyetem YouTube csatornáján, valamint a Spotify-on.
https://www.youtube.com/watch?v=eQLNO3GF40Y

